Grete Heger

D **Grete Heger** (* 8. Juni 1916 z Wien; † 25. Dezämber 2007 z Züri) isch e eeschtryychischi Schauspiileri, wu 60 Joor lang am Zürcher Schauspiilhuus ufdrätten isch.

## Leben
Iren eerschte Ufdritt het d Heger mit vier Joor im Buurgertheater Wien in dr Operette *Ihr Korporal* ghaa. 

Am Konservatorium z Wien het si Schauspiilunterricht ghaa bim Josef Danegger un bim Hugo Stern. Ase jung het si au im Kabarett *Literatur am Naschmarkt* un im Kabarett *Der liebe Augustin* bei Stella Kadmon gspiilt.

Ändi 1935 isch si dur dr Ferdinand Rieser an s Schauspiilhuus Züri engaschiert woore. Deert het si d Hermia in *Ein Sommernachtstraum* vum William Shakespeare gspiilt, d Titelroll in dr Uruffierig vu *Arthur Aronymus und seine Väter* vu dr Else Lasker-Schüler (Reschy: Leopold Lindtberg), d Titelroll in *Hanneles Himmelfahrt* vum Gerhard Hauptmann, d Hedwig in *Die Wildente* vum Henrik Ibsen, d Titelrolle in *Undine* vum Giraudoux, d Yoshiko in *Der Soldat Tanaka* vum Georg Kaiser, d Titelrolle in *Der Lügner und die Nonne* un in *Ingeborg* vum Curt Goetz, d Cleopatra in *Cäsar und Cleopatra* vum Shaw, d Smeraldina in *Der Diener zweier Herren* vum Goldoni, d Franziska in *Minna von Barnhelm* vum Lessing, in verschiidene Stuck vum Nestroy un in dr Aiakter *Die Verlobung unter der Laterne*, *Insel Tulipatan* un *Der Regimentszauber* vum Offenbach. Im Schauspiilhuus isch si doodmool ufdrätte mit Lyt wie Therese Giehse, Albert Bassermann, Ernst Ginsberg, Kurt Horwitz un Leopold Lindtberg.

Anne 1946 isch d Heger retuur gange uf Wien un het in dr Saison 1946/47 am Volkstheater Wien d Dienschtmagd Irma in *Der gläserne Pantoffel* vum Ferenc Molnár (Reschy: Gustav Manker) gspiilt un 1947/48 uf ere Tournee d Regine in *Gespenster* vum Ibsen (Reschy: Albert Bassermann). Vu 1948 bis 1950 het si am Neue Theater in dr Scala Wien un au an dr Wiener Kammerspiil gspiilt, unter anderem d Titelroll in *Die Fee vum Molnár*, derzue het si gaschtwyys au z Züri gspiilt.

Ab 1950 isch si wiider am Zürcher Schauspiilhuus gsii un het deert d Salome Pockerl in *Der Talisman* vum Johann Nestroy, s Dummerchen in *Maikäfer-Komödie* vum Josef Viktor Widmanns, d Walburga in *Haus der Temperamente* vum Nestroy un d Sara Leibowitz in *Der Tag, an dem der Papst gekidnappt wurde* vum João Bethencourt gspiilt. 

Verschiideni Tournee hän d Heger dur Dytschland un d Schwyz gfiert un derzue het si iber d Joor Gaschtspiil z Wien un z Minche ghaa, am Corso-Theater Züri (1968 d Mutter Strobl in *[[Die kleine Niederdorfoper]]* vum Paul Burkhard) un am Bernhard-Theater Züri (unter anderem 1966 in *Auf Befehl der Kaiserin* vum Hermann Ferdinand Schell, 1987 in *My Fründ Hanspi* vu Chase/Peter Arens) un au am Theater Fauteuil Basel. 

Iri letschte Ufdritt im Zürcher Schauspiilhuus het d Grete Heger in dr 1990er-Joor ghaa, unter anderem in *Dantons Tod* vum Georg Büchner.

## Filmografy
* 1969: *Kurzer Prozeß* (Fäärnseefilm)
* 1972: *Galgentoni* (Fäärnseefilm)
* 1977: *Der Tag, an dem der Papst gekidnappt wurde* (Fäärnseefilm)
* 1981: *Das Flugjahr*
* 1987: *Tatort – Pension Tosca oder Die Sterne lügen nicht*

## Literatur
* 

## Weblink
* 
* ''Schauspielerin Grete Heger 91-jährig gestorben'', NZZ, 31. Dezämber 2007